《变律（本十九首，今存三首）》
唐代·苏涣

日月东西行，寒暑冬夏易。阴阳无停机，造化渺莫测。

开目为晨无，闭目为夜色。一开复一闭，明晦无休息。

居然六合外，旷哉天地德。天地且不言，世人浪喧喧。

毒蜂成一窠，高挂恶木枝。行人百步外，目断魂亦飞。

长安大道边，挟弹谁家儿。右手持金丸，引满无所疑。

一中纷下来，势若风雨随。身如万箭攒，宛转迷所之。

徒有疾恶心，奈何不知几。

养蚕为素丝，叶尽蚕不老。倾筐对空林，此意向谁道。

一女不得织，万夫受其寒。一夫不得意，四海行路难。

祸亦不在大，福亦不在先。世路险孟门，吾徒当勉旃。

作者简介：苏涣，约唐代宗大历初前后在世（即约公元七六六年前后在世）生卒年均不详。年少时为盗，狂放任侠，后折节读书，公元764年（唐代宗广德二年），成为进士，累迁侍御史。。他善作诗，《全唐诗》今存其诗作四首。